b'\n_START_ARTICLE_\nHelleristningene i Skogerveien\n_START_PARAGRAPH_\nHelleristningene i Skogerveien, Drammen er et felt med veideristninger fra sen eldre steinalder, ca. 6000 f\xc3\xb8r n\xc3\xa5tid._NEWLINE_Feltet best\xc3\xa5r av to bergpaneler rett ved siden av hverandre, vestvendt og ca. 60 meter over havet. Det antas at de har ligget i strandkanten da de ble laget. Tilsammen er det 46 figurer, de fleste av elg, men det er ogs\xc3\xa5 en 2,3 meter lang hval, en ubestembar fugl og et dyr som har v\xc3\xa6rt tolket som en bever. Det er i tillegg en del ubestemmelige tegninger. Dyrene er utf\xc3\xb8rt i ganske stilisert omriss og utstyrt med innvendig geometrisk ornering. Dette er det eneste veideristningsfeltet p\xc3\xa5 \xc3\x98stlandet der det er avbildet b\xc3\xa5de sj\xc3\xb8- og landdyr._NEWLINE_Feltet ble funnet i 1930. Da ble det ogs\xc3\xa5 funnet et tredje felt rett nord for de andre, og som n\xc3\xa5 ligger under gatelegemet i Skogerveien. P\xc3\xa5 1990-tallet ble det oppdaget alvorlige tendenser til forvitring i bergflaten, og det ble derfor i 2007 reist et vernebygg som skal holde regnvann og annen klimap\xc3\xa5virkning ute. Ved arbeidene ved dette ble det funnet en bergarts\xc3\xb8ks av n\xc3\xb8stvettype, som muligens kan ha en sammenheng med ristningene.'